Pad na Glorie-reeks | francinebeaton
Versoekings kom in baie vorms – solank dit net nie Melissa Roux is nie. Die vurige blondekop met die mooiste paar bene voorspel moeilikheid. Daniel Cooper het dit geweet die oomblik toe sy oog op die nuwe fisioterapeut van die Buffels geval het. As kaptein moet hy 'n voorbeeld stel en om op Melissa verlief te raak is nou nie juis die manier om dit te doen nie.
Landie Schoeman keer terug van Amerika met meer as net 'n enkelbesering. Dié herstel vinniger as die pyn en vernedering wat haar dansmaat haar besorg het. Sy is beslis nie gereed vir 'n nuwe verhouding nie, en beslis nie vir 'n man soos Pierre Basson wat so blatant sy vrou verneuk nie.
Pierre kan nie verstaan hoekom die aanvallige ballerina met die fyn sproetjies oor haar neus, niks van hom hou nie. Hy sal alles in sy vermoë doen om Landie te oortuig om hom 'n kans te gee – selfs met sy nommer 12 rugbystewels ballet saam met haar doen as dit is wat dit gaan verg.
Wanneer Landie uitvind dat sy haar heeltemal met Pierre misgis het, sal sy haar hart oopmaak vir die groot rugbyspeler met die klein hartjie?
"As jy weet wat goed is vir jou en jou loopbaan, bly weg van my dogter!"
Al wat Ulrich Fölscher wil doen is rugby speel vir die Buffels en die Springbokke en om uiteindelik die beste sjef in die stad te wees. In daardie volgorde. Daar is nie plek vir romanse in sy lewe nie. Om sy afrigter se bevel na te kom is dus maklik, totdat hy die afrigter se dogter ontmoet. Samantha is alles wat hy soek – warm, borrelend – en moontlik daardie geheime bestanddeel wat Ulrich nodig het om sy lewe op te vervolmaak.
Sammy is 'n professionele atleet en ken dus ook die reëls. Dit is egter baie moeilik om Ulrich se innerlike krag, sy fokus en vasbeslotenheid, maar veral sy verleidelike soene, te weerstaan.
Hulle albei weet hoe om te baklei vir dit wat hulle wil hê. Saam met hul groeiende aantrekkingskrag kom die druk om 'n keuse te maak. Gaan Ulrich en Sammy aanhou om die reëls te volg of gaan hulle die risiko neem en veg vir hul liefde?